C 213/12

Nyderlandų nacionalinė ribotų skrydžių laisvių paskirstymo tvarka

(2007/C 213/04)

Pagal Europos Parlamento ir Tarybos reglamento (EB) Nr. 847/2004 dėl derybų dėl valstybių narių ir trečiųjų šalių susitarimų dėl oro susisiekimo ir jų įgyvendinimo 6 straipsnį Europos Komisija skelbia toliau pateikiamą nacionalinę skrydžių laisvių paskirstymo bendrijos oro vežėjams tvarką, kai tas laisves riboja susitarimai dėl oro susisiekimo su trečiosiomis šalimis

„Ministerie van Verkeer en Waterstaat

Luchtvaart

Licencijų oro susisiekimui vykdyti nustatytais maršrutais išdavimo gairės

(iš dalies pakeistos 2007 m. gegužės 7 d. nutarimu (VENW/DGTL-2007/7827)

Datum

20 augustus 2004

Ons kenmerk

DGL/04.U01454

Įvadas

Iš 2002 m. lapkričio 5 d. Teisingumo Teismo sprendimo vadinamosiose „Atviro dangaus“ (Open Skies) (1) bylose matyti, kad Europos oro vežėjui, ketinančiam įsisteigti Nyderlanduose, turi būti nediskriminuojant ir skaidriai suteikta galimybė naudotis skrydžių laisvėmis pagal dvišalius Nyderlandų susitarimus dėl oro susisiekimo. Tai nustato Reglamentas dėl derybų dėl valstybių narių ir trečiųjų šalių susitarimų dėl oro susisiekimo ir jų įgyvendinimo ((EB) Nr. 847/2004). Todėl Civilinės aviacijos generalinis direktoratas (DGTL) nusprendė licencijų oro susisiekimui vykdyti nustatytais maršrutais išdavimo tvarką ir su ja susijusią įgyvendinimo tvarką suderinti su pokyčiais, įvykusiais šioje Europos teisės srityje, ir siekdamas skaidrumo išdėstyti šiose gairėse būtinus procedūros ir jos įgyvendinimo tvarkos pakeitimus.

Keisis ne tik licencijų oro susisiekimui vykdyti nustatytais maršrutais išdavimo sistema, bet ir licencijos forma. Licencija oro susisiekimui vykdyti nustatytais maršrutais bus tokios formos, kad kiekvienas Nyderlanduose įsisteigęs bendrijos oro vežėjas iš principo turėtų galimybę vykdyti oro susisiekimą maršrutais po visą pasaulį. Tačiau, kad oro vežėjas galėtų vykdyti oro susisiekimą konkrečiu maršrutu, tas maršrutas turi būti įtrauktas į ministro tvirtinamą pagal licenciją sudarytą maršrutų, kuriais faktiškai leidžiama vykdyti oro susisiekimą, sąrašą.

Be to, DGTL stengiasi išlaikyti esamą sistemą, kai ji neprieštarauja ES įstatymams. Todėl, atsižvelgiant į Europos Teisingumo Teismo sprendimą dėl „Atviro dangaus“ susitarimų su JAV, pilietine priklausomybe paremtos nuosavybės ir kontrolės nuostatos buvo pataisytos, kad neprieštarautų EB Sutarties 43 straipsnio reikalavimams (įsisteigimo teisė).

Jei tūpimo teisių skaičius ribotas, DGTL, prieš suteikdamas leidimą, turės skaidriai ir nediskriminuodamas nuspręsti, kuris oro vežėjas galės vykdyti oro susisiekimą nustatytais maršrutais. Priimdamas sprendimą DGTL vadovausis esama tvarka, nustatyta 1994 m. licencijų oro susisiekimui vykdyti nustatytais maršrutais išdavimo gairėse, ir naujausiais šios tvarkos papildymais, pateiktais šiose licencijų oro susisiekimui vykdyti nustatytais maršrutais išdavimo gairėse. Vertinimas bus vykdomas ir argumentuojamas Nyderlandų įstatyme Algemene wet bestuurrecht (Awb) nustatyta tvarka.

Taikymo sritis

Bendrijos oro vežėjas, ketinantis vykdyti oro susisiekimą maršrutais iš Nyderlandų į trečiąsias šalis, per tas šalis ir iš jų, norėdamas pasinaudoti Nyderlandų valdžios institucijų gautomis dvišalėmis skrydžių laisvėmis, pirmiausia privalės įsisteigti Nyderlanduose ir pateikti paraišką gauti licenciją oro susisiekimui vykdyti nustatytais maršrutais, o jei oro susisiekimas nereguliarus, paraišką gauti leidimą vykdyti užsakomuosius skrydžius.

Licencija oro susisiekimui vykdyti nustatytais maršrutais galioja tik tada, kai oro vežėjas turi galiojančią veiklos licenciją pagal Nyderlandų įstatymo Luchtvaartwet 16a straipsnį.

Veiklos licencijos išdavimas ir jos galiojimas priklauso nuo turimo galiojančio OVP, nurodančio veiklos, kuriai išduota licencija, rūšis (Reglamento (EEB) Nr. 2407/92 9 straipsnis). Susisiekimas turi būti vykdomas pagal suteiktą Oro transporto operatoriaus sertifikatą (oro vežėjo pažymėjimą) (OTOS).

Jei oro vežėjas, turintis Nyderlandų išduotą licenciją oro susisiekimui vykdyti nustatytais maršrutais, nustoja būti Nyderlanduose įsisteigęs bendrijos oro vežėjas, ministras gali nuspręsti jo licenciją anuliuoti.

Licencijos oro susisiekimui vykdyti nustatytais maršrutais išdavimas nepanaikina licencijos turėtojo prievolės laikytis kitų nuostatų, pavyzdžiui, trečiųjų šalių, į kurias vykdomi skrydžiai, valdžios institucijų reikalavimų ar teisių kilti ir leistis prieinamumo.

Teisinis pagrindas

Nacionalinis

Licencija oro susisiekimui vykdyti nustatytais maršrutais arba leidimas vykdyti užsakomuosius skrydžius išduodamas pagal Nyderlandų įstatymo Luchtvaartwet 16b straipsnį, todėl yra galimybė išduoti 16 straipsnyje minimą licenciją, kuriai nebūtų taikomi 16a straipsnio reikalavimai dėl veiklos licencijos. Be to, tai sudaro pagrindą šioms gairėms patvirtinti.

Licencija išduodama ne ilgiau kaip 5 metams. Prieš išduodant licenciją paraiška vertinama pagal šį dokumentą, kuriuo keičiama licencijų vykdyti oro susisiekimą nustatytais maršrutais išdavimo politika, ir Veiklos licencijų išdavimo gaires (Nota Vergunningenbeleid). Jei šio dokumento ir Veiklos licencijų išdavimo gairių nuostatos skiriasi, viršesnės yra Licencijų oro susisiekimui vykdyti nustatytais maršrutais išdavimo gairės. Sprendimams dėl užsakomųjų skrydžių taikomas Nyderlandų teisės aktas Besluit ongeregeld luchtvervoer (BOL, 1975 m. gegužės 2 d. nutarimas /Stb. 1975, 227), o dėl kelionių paketo — Nyderlandų teisės aktas Besluit IT-reizen (1981 m. vasario 5 d. teisės aktas/ Nr. LV/L 20478/ Rijksluchtvaartdienst/ Stcrt. 1981, 33).

Be Nyderlandų teisės akto Besluit IT-reizen, pagal teisės akto Besluit ongeregeld luchtvervoer 7 straipsnį nustatytos išsamesnės nereguliaraus oro susisiekimo vykdymo taisyklės, jos pateikiamos Nyderlandų teisės aktuose Besluit Vracht- en overige vluchten (1981 m. vasario 5 d. teisės aktas/Nr. LV/L 20477 Rijksluchtvaartdienst/ Stcrt. 1981, 33), Beschikking ABC-vluchten (1979 m. birželio 11 d. nurodymas/Nr. LV/L 22952/Stcrt. 1979, 131) ir Beschikking vervoer besloten groepen (1975 m. liepos 29 d. teisės aktas/Nr. POL/L 23676/ Stcrt. 1975, 150).

Europos

2002 m. lapkričio 5 d. Europos Teisingumo Teismas priėmė sprendimą bylose, kurias Komisija buvo iškėlusi dėl „Atviro dangaus“ susitarimų su JAV (2). Europos Teisingumo Teismas laikosi nuomonės, kad kai kuriose srityse Bendrija turi išskirtines teises. Be to, Europos Teisingumo Teismas nustatė, kad oro susisiekimo susitarimuose keliamos sąlygos dėl nacionalinės nuosavybės ir kontrolės pažeidžia EB Sutarties 43 straipsnyje numatytą įsisteigimo teisę. Teisingumo Teismas ir Komisija (3) paragino valstybes nares nebepažeisti EB Sutarties.

Atsižvelgdami į Teisingumo Teismo sprendimus ir remdamiesi EB Sutarties 10 straipsniu Nyderlandai ėmėsi priemonių užtikrinti, kad būtų įgyvendinti Sutartyje ir Bendrijos institucijų sprendimuose keliami reikalavimai. Įsiteisėjus Teisingumo Teismo sprendimams Komisija savo Komunikate dėl Bendrijos ir trečiųjų šalių santykių oro susisiekimo srityje (COM(2003) 94) ir Reglamente dėl derybų dėl valstybių narių ir trečiųjų šalių susitarimų dėl oro susisiekimo ir jų įgyvendinimo (EB 847/2004) iškėlė reikalavimus dėl skrydžių laisvių suteikimo. Minėto reglamento 5 straipsnis aktualus licencijų oro susisiekimui vykdyti nustatytais maršrutais išdavimo politikai.

Licencijų, naudojamų skirstant maršrutus, rūšys

Licencijų išdavimo skirstant maršrutus išimtis

Pagal Reglamentą (EEB) Nr. 2408/92 (4) dėl oro vežėjų patekimo į Bendrijos vidaus reguliaraus oro susisiekimo paslaugų sritį vykdyti oro susisiekimą leidžiama oro vežėjui, turinčiam ES valstybės narės išduotą veiklos licenciją. Oro susisiekimui vykdyti nustatytais maršrutais kai kurios valstybės narės reikalauja turėti tos valstybės valdžios institucijų leidimą.

Tačiau Nyderlanduose leidimas suteikiamas automatiškai be administracinių formalumų, išskyrus pranešimą oro uostui ir oro susisiekimo kontrolės tarnybai apie faktiškai vykdomą skrydį. Nuo 1997 m. balandžio 1 d. EB oro vežėjams leidžiama vykdyti oro susisiekimą į oro uostus ir iš jų valstybės narės teritorijoje (vietinį oro susisiekimą). Oro susisiekimui vykdyti už EB ribų reikia pateikti paraišką gauti licenciją oro susisiekimui vykdyti nustatytais maršrutais ar leidimą vykdyti užsakomuosius skrydžius.

Licencija vykdyti oro susisiekimą nustatytais maršrutais

Daugumai maršrutų Europos Bendrijos viduje taikomi dvišaliai susitarimai. Kiekvienas dvišalis susitarimas šiek tiek skiriasi nuo kitų. Suteikiamos skrydžių laisvės daugiau ar mažiau ribojamos, tai priklauso nuo įvairių politinių bei ekonominių veiksnių, pavyzdžiui, oro vežėjo padėties tos šalies, su kuria sudarytas oro susisiekimo susitarimas, rinkoje. Todėl licencijos oro susisiekimui vykdyti nustatytais maršrutais išdavimo ir vertinimo tvarka taikoma tik maršrutams už Europos Sąjungos ribų.

Pats liberaliausias iš esamų susitarimų yra „Atviro dangaus“ oro susisiekimo susitarimas su Jungtinėmis Valstijomis. Šiuo atviru režimu daugeliui Nyderlandų oro vežėjų leidžiama vykdyti oro susisiekimą iš visų Nyderlandų oro uostų į visus kitos susitarimo šalies oro uostus per bet kurį tarpinį oro uostą ir į bet kurį kitą oro uostą. Oro susisiekimo dažnis šiuo ypač laisvu režimu taip pat neribojamas. Todėl licencijos vykdyti reguliarų keleivinį ir krovininį oro susisiekimą nustatytais maršrutais ir leidimai vykdyti užsakomuosius skrydžius išduodami beveik automatiškai.

Jei dvišalis susitarimas yra ribojamasis, be kitų sąlygų jame nustatoma, kiek oro vežėjų, kokiu dažniu ir kokiais maršrutais gali vykdyti reguliarų oro susisiekimą. Kartais trečioji šalis pagal oro susisiekimo susitarimą gali reikalauti nurodyti taikomus tarifus. Tiems tarifams gali prireikti susitarimą sudariusios šalies patvirtinimo.

Tiek liberaliuose, tiek ribojamuosiuose oro susisiekimo susitarimuose reikalaujama, kad licenciją gaunantis(-ys) oro vežėjas(-jai) priklausytų Nyderlandams ir būtų jų kontroliuojamas(-i). Oro susisiekimo susitarimai sudaromi dėl reguliariojo oro susisiekimo. Todėl Nyderlandų valdžios institucijos reikalavimą dėl Nyderlandų nuosavybės ir kontrolės ėmė taikyti išduodamos licenciją reguliariam oro susisiekimui vykdyti nustatytais maršrutais. Nyderlandų nuosavybės ir kontrolės reikalavimas dabar keičiamas reikalavimu, kad oro vežėjas, kuriam išduodama licencija oro susisiekimui vykdyti nustatytais maršrutais, būtų Nyderlanduose įsisteigęs Bendrijos oro vežėjas. Užsakomieji skrydžiai ir ad hoc skrydžiai, kurių nereguliuoja oro susisiekimo susitarimai, svarstomi atskirai atsižvelgiant į esamus dvišalius oro susisiekimo santykius, jiems vykdyti išduodami užsakomųjų skrydžių leidimai.

Leidimai vykdyti užsakomuosius skrydžius

Kaip minėta, daugumai užsakomųjų ir ad hoc skrydžių dvišaliai susitarimai netaikomi. Užsakomiesiems skrydžiams Europoje specialios tvarkos nėra, tuos skrydžius reguliuoja Reglamentas (EEB) Nr. 2408/92. Iš principo užsakomuosius skrydžius vykdantys oro vežėjai neskirstomi pagal tai, ar jie yra Nyderlandų oro vežėjai ar ne, su sąlyga, kad toje valstybėje, kurioje įsisteigęs oro vežėjas, Nyderlandų oro vežėjams suteikiamas panašus leidimas vykdyti užsakomuosius skrydžius.

Taigi vykdant užsakomuosius skrydžius priklausomybė kuriai nors šaliai nėra labai svarbi. Tačiau leidimų išdavimo tvarka turi būti skaidri ir nediskriminuojanti. Pateikus prašymą gali būti išduotas leidimas vykdyti užsakomuosius ir ad hoc skrydžius, suteikiantis teisę per nustatytą laikotarpį įvykdyti nustatytą užsakomųjų skrydžių skaičių. Vertinant prašymą išduoti leidimą vykdyti užsakomuosius skrydžius taikomi tie patys vertinimo kriterijai, kaip ir vertinant paraišką gauti licenciją oro susisiekimui vykdyti nustatytais maršrutais. Konsultavimo ir sprendimo formavimo tvarka taip pat nesiskiria. Be to, taikomos Nyderlandų teisės akte Besluit ongeregeld vervoer (BOL, 1975 m. gegužės 2 d. teisės aktas/Stb. 1975, 227) numatytos gairės, leidimų išdavimo tvarka ir išsamesnės taisyklės (pavyzdžiui, kelionės paketui — Nyderlandų teisės aktas Besluit IT-reizen (1981 m. vasario 5 d. teisės aktas/Nr. LV/L 20478/ Rijksluchtvaartdienst/ Stcrt. 1981,33)).

Licencijuojant daug dėmesio skiriama reguliariojo oro susisiekimo maršrutų tinklo stiprinimui, tad priimant sprendimą dėl prašymo išduoti leidimą vykdyti užsakomuosius skrydžius patenkinimo ar nepatenkinimo labai svarbus dalykas yra tas, kad vykdant tuos užsakomuosius skrydžius nebūtų padaryta politinės ar ekonominės žalos svarbioms reguliariojo oro susisiekimo paslaugoms. Užsakomųjų skrydžių bendrovė, ketinanti vykdyti reguliariojo oro susisiekimo veiklą, pirmiausia Reglamente (EEB) Nr. 2407/92 ir JAROPS nustatyta tvarka turi pasirūpinti reikiamais veiklos licencijos ir OTOS pakeitimais.

Licencijų oro susisiekimui vykdyti nustatytais maršrutais išdavimo tvarka

Politinės derybos dėl oro susisiekimo susitarimų

Derantis dėl oro susisiekimo politikos labai svarbus vaidmuo tenka nacionalinių oro vežėjų interesams. Dabartinėje praktikoje dėl skrydžių laisvių dažnai deramasi remiantis oro vežėjų (ar vieno iš jų) parodytu susidomėjimu naujomis galimybėmis. Pirmiausia vertinama, ar suinteresuotojo oro vežėjo prašymas atitinka Licencijų išdavimo gairių kriterijus ir ar suinteresuotasis oro vežėjas tenkina visus keliamus reikalavimus. Be to, konsultuojamasi su visomis suinteresuotomis šalimis, joms sudaroma galimybė dalyvauti derybose. Jei pavyksta susitarti tiktai dėl riboto oro vežėjų, kuriems gali būti leidžiama naudotis skrydžių laisvėmis, skaičiaus, Licencijų išdavimo gairėse nustatyta tvarka dvišalio susitarimo partneriui diplomatiniais kanalais siunčiama informacija apie paskirtus oro vežėjus, kuriems leidžiama naudotis suteiktomis skrydžių laisvėmis. Esami paskyrimai ir nustatyti maršrutai palaikomi pagal licencijoje numatytas sąlygas ir apribojimus.

Kaip nustatyta Teisingumo Teismo sprendime, reikia atsižvelgti ir į Nyderlanduose įsisteigusių bendrijos oro vežėjų interesus. Visa tvarka nuo derybų dėl oro susisiekimo pradžios iki oro susisiekimo susitarimo sudarymo turi būti skaidri ir nediskriminuojanti ne tik nacionalinių, bet ir kitų oro vežėjų atžvilgiu.

Tvarka

Nyderlanduose įsisteigę Bendrijos oro vežėjai turi pateikti paraišką naudotis gautomis skrydžių laisvėmis arba vykdyti skrydžius maršrutais, kuriais kiti oro vežėjai nebesinaudoja. Oro vežėjui raštu pateikus paraišką gauti licenciją, DGTL visų pirma tiria, ar pagal dvišalius santykius galima leisti vykdyti oro susisiekimą prašomu maršrutu.

Paraiška gauti licenciją vykdyti oro susisiekimą nustatytais maršrutais svarstoma Nyderlandų įstatymo Algemene wet bestuursrecht (Awb) 3, 4 ir 6 skyriuose nustatyta tvarka. Pagal šias taisykles sprendimas turi būti priimtas per priimtiną 8 savaičių laikotarpį nuo paraiškos gavimo datos. Taisyklėse numatyta galimybė pareiškėjui papildyti savo paraišką, jeigu reikia. Be to, jei paraiška atmetama visa arba iš dalies, turi būti išklausyti pareiškėjo argumentai. Nyderlandų įstatyme Algemene wet bestuursrecht (Awb) nustatyta, kad trečiosios suinteresuotosios šalys turi būti išklausytos, jei manoma, kad jos turi argumentų, dėl kurių paraiškos negalima patenkinti. Priimtą sprendimą turi teisę apskųsti įvairios suinteresuotosios šalys.

Pagal naująją sistemą licencija oro susisiekimui vykdyti nustatytais maršrutais išduodama 5 metams. Skirtingai nuo anksčiau taikytų sistemų dabar nenumatoma konkreti skrydžių vykdymo maršrutais trukmė. Maršrutai ir skrydžių dažnis įtraukiamas į ministro tvirtinamą maršrutų, kuriais faktiškai vykdomas oro susisiekimas, sąrašą. Pagal licenciją sudarytas sąrašas galioja tokį patį laiką kaip ir licencija. Sąrašą galima keisti pagal licencijoje vykdyti oro susisiekimą nustatytais maršrutais apibrėžtas sąlygas ir ribojimus. Be kita ko, pagal licencijos vykdyti oro susisiekimą nustatytais maršrutais 3 straipsnį minėtą sąrašą galima keisti, jei išplečiama licencijos turėtojo teisė naudotis galiojančiomis skrydžių laisvėmis. Jeigu licencijos turėtojas vienerius metus ar ilgiau nevykdo oro susisiekimo maršrutu, kuriam jis turi leidimą, ministras gali pakeisti sąrašą (principas use-it-or-lose-it).

Use-it-or-lose-it

Licencijos oro susisiekimui vykdyti nustatytais maršrutais straipsnis, kuriame numatoma galimybė atimti teisę vykdyti oro susisiekimą maršrutu, kuriuo nesinaudojama metus ar ilgiau, lieka galioti ir bus taikomas dar aktyviau, atsižvelgiant į planuojamą paraiškų skaičiaus didėjimą tose srityse, kuriose paskirstytinų skrydžių laisvių skaičius ribotas.

Nutarta galimybę atšaukti leidimą vykdyti oro susisiekimą nustatytais maršrutais pradėti taikyti tiktai praėjus vieneriems metams nuo pakeistų taisyklių priėmimo atsižvelgiant į tai, kad iki šiol ta nuostata praktikoje nebuvo taikoma Jeigu praėjus vieneriems metams nuo leidimo vykdyti oro susisiekimą konkrečiu maršrutu išdavimo nustatoma, kad oro vežėjas per tuos metus vykdė skrydžius mažesniu negu 80 % dažniu palyginti su leidžiamu konkrečiam maršrutui, ministras gali atimti teisę vykdyti oro susisiekimą šiuo maršrutu ir išbraukti maršrutą iš maršrutų, kuriais faktiškai vykdomas oro susisiekimas, sąrašo. Toks sprendimas priimamas atsižvelgiant į toliau pateikiamus kriterijus.

Licencijos turėtojas gali vykdyti oro susisiekimą konkrečiais maršrutais, kurie tais metais buvo patvirtinti išduodant licenciją oro susisiekimui vykdyti nustatytais maršrutais, tiktai naudodamasis skrydžių laisvėmis, apibrėžtomis 2004 m. rugpjūčio 22 d. oro susisiekimo susitarimais.

Konkrečiais maršrutais leidžiamas skrydžių dažnis kontrolės tikslais bus nustatytas administracinėje schemoje. Derinant su Nyderlanduose įsisteigusiais oro vežėjais tam tikslui bus sudarytas maršrutų, kuriais leidžiama vykdyti oro susisiekimą, sąrašas nurodant skrydžių dažnį.

Jei pagal susitarimą dėl oro susisiekimo konkrečiu maršrutu oro susisiekimą vykdyti gali vienintelis oro vežėjas ir kitiems vežėjams šių teisių suteikti negalima (single designation), tada leidžiamas skrydžių dažnis šiuo maršrutu gali būti visai panaikintas. Jei oro susisiekimą gali vykdyti (būti paskirti) keli oro vežėjai (multiple designation), neišnaudota skirtų skrydžių dalis gali būti panaikinta. Tačiau, jeigu pagal toliau išdėstytus politikos kriterijus toks ribotas oro susisiekimo vykdymas nepriimtinas dėl ribotų skrydžių laisvių paskirstymo, gali būti priimtas sprendimas atšaukti visus leidžiamus skrydžius ir paskirstyti iš naujo.

Ministras išduoto leidimo nepanaikina, jei oro vežėjas gali įrodyti, kad nevykdė skrydžių leidžiamu dažniu dėl neįveikiamų aplinkybių, kurių buvo neįmanoma išvengti net ėmusis visų tinkamų priemonių. Tai gali būti teroristinis išpuolis ar SARS protrūkis, taip pat, pavyzdžiui, apribojimai derybų taktikos sumetimais ar kiti dalykai, susiję su oro susisiekimo vykdymo politika. Be to, gali susiklostyti tokia padėtis, kai dėl ribojamųjų susitarimų labai ribojamos bendrojo kodo (codeshare) skrydžiai.

Maršrutų perskirstyme gali dalyvauti visi Nyderlanduose įsisteigę bendrijos oro vežėjai, įskaitant oro vežėją, kuris turėjo leidimą vykdyti oro susisiekimą perskirstomais maršrutais. Oro vežėjai apie savo ketinimą vykdyti oro susisiekimą konkrečiu maršrutu privalo pranešti iš anksto pateikdami prašymą raštu (ne vėliau kaip prieš 3 mėnesius iki sezono, kurį oro vežėjas nori pradėti vykdyti skrydžius, jei būtų laisvų maršrutų ar neišnaudotų skirtų skrydžių). Tada DGTL, atsižvelgdamas į paraiškas ir skrydžių laisvių prieinamumą, pagal galiojančias teisės aktų nuostatas sprendžia, kaip paskirstyti skrydžius.

Ministras gali nuspręsti neatimti teisės vykdyti oro susisiekimą, nors skrydžiai nebuvo vykdomi leidžiamu dažniu, jeigu, pavyzdžiui, leidimą turintis oro vežėjas laiku praneša ketinantis per ateinančius metus taip išplėsti vykdomą oro susisiekimą, kad būtų išnaudoti visi skirti skrydžiai, ir nė vienas kitas oro vežėjas nepareiškia noro vykdyti oro susisiekimą tuo konkrečiu maršrutu.

Politikos kriterijai

Kriterijai, pagal kuriuos DGTL sprendžia, ar galima patenkinti paraišką, kurioje prašoma leidimo vykdyti oro susisiekimą, iš dalies nustatyti Licencijų išdavimo gairėse ir bendrojoje Nyderlandų susisiekimo ir vandenų valdymo ministerijos politikoje, išdėstytoje biudžeto aiškinamajame tekste pagal naują biudžeto metodiką (Van Beleidsbegroting Tot Beleidsverantwoording, VBTB) (5). Šie kriterijai aiškumo sumetimais glaustai išdėstyti toliau. Kiekvieną paraišką DGTL svarsto pagal tuos kriterijus, atsižvelgdamas į politinius Teisingumo Teismo sprendimo padarinius, kurie taip pat glaustai išdėstyti toliau. Kadangi oro susisiekimo susitarimai gerokai skiriasi vienas nuo kito, ne vienoda ir įvairiems kriterijams teikiama svarba.

Oro susisiekimo politika

Vienas iš bendrųjų Nyderlandų susisiekimo ir vandenų valdymo ministerijos politikos tikslų yra „palaikyti veiksmingą oro susisiekimo sistemą prisidedant prie gerai veikiančios oro susisiekimo rinkos plėtros ir stabilumo“ [„het voorzien in een effectief werkend luchtvaartbestel door bij te dragen aan de ontwikkeling en bestendigheid van een goed functionerende luchtvaartmarkt“] (6). Šitaip Nyderlandai prisideda prie atviros ir laisvos susisiekimo rinkos plėtros. Todėl derantis dėl oro susisiekimo susitarimų siekiama kuo liberalesnių oro susisiekimo vykdymo sąlygų. Be to, siekiant šio tikslo derybų dėl skrydžių laisvių paskirstymo metu būtina atsižvelgti į politines ir taktines oro susisiekimo aplinkybes.

Atsižvelgdamas į tai, kas šiose gairėse išdėstyta pirmiau apie pilietybės nuostatas, DGTL toliau stengsis kartu su dvišalių susitarimų partneriais taip pakeisti oro susisiekimo susitarimų nuostatas, kad ir kiti bendrijos oro vežėjai pagal galiojančią nacionalinę tvarką galėtų naudotis susitarimu suteikiamomis skrydžių laisvėmis su sąlyga, kad tie oro vežėjai būtų įsisteigę Nyderlanduose. Jei oro susisiekimo susitarimo susitariančioji šalis atsisako keisti nuostatą dėl nacionalinės priklausomybės, kiekvienu atveju sprendžiama, kaip tada elgtis ir kaip tuose maršrutuose paskirstyti skrydžių laisves ir leidimus.

Kad ateityje derantis dėl oro susisiekimo būtų užtikrintas tvarkos skaidrumas ir nediskriminuojantis gautų skrydžių laisvių paskirstymas, reikia pakeisti dabartinį derybų metodą. Turi būti laikomasi Reglamente dėl derybų dėl valstybių narių ir trečiųjų šalių susitarimų dėl oro susisiekimo ir jų įgyvendinimo ((EB) Nr. 847/2004) (7) nustatytų taisyklių. Derybos turi būti vykdomos visų Bendrijos oro vežėjų vardu, o joms pasibaigus visiems Nyderlanduose įsisteigusiems Bendrijos oro vežėjams turi būti nusiųstas pranešimas, kurį gavę vežėjai galėtų teikti paraiškas pasinaudoti suderėtomis skrydžių laisvėmis.

Dėl krovinių gabenimo oro transportu DGTL su dvišalių susitarimų susitariančiosiomis šalimis sieks nustatyti atskirą tvarką, kad galėtų kuo geriau atstovauti krovinių vežėjų interesams. Jei nebus galima suderinti atskiros krovinių gabenimo tvarkos, atsižvelgdamas į šių gairių ir Licencijų išdavimo gairių kriterijus, DGTL vertins kiekvieną atvejį atskirai, kad galėtų tinkamiausiai paskirstyti gautas skrydžių laisves keleivių ir kovinių vežėjams.

Visam procesui nuo derybų dėl oro susisiekimo susitarimų iki gautų skrydžių laisvių panaudojimo taikomi nacionaliniai ir Europos konkurencijos įstatymai bei galiojanti precedento teisė. Dėl bendrojo kodo (codeshare) skrydžiams iš Nyderlandų, į Nyderlandus ir per Nyderlandus valdžios institucijos turi tiktai paskirti oro vežėją jiems vykdyti (operating carrier). Tačiau kai kurios šalys oro susisiekimo susitarimuose reikalauja nurodyti ir oro vežėją pagal bendrojo kodo sutartį (marketing carrier), o kartais — net ir leidimo vykdyti oro susisiekimą. Jei oro susisiekimui vykdyti leidžiama paskirti vienintelį oro vežėją (single designation), kitų Nyderlanduose įsisteigusių Bendrijos oro vežėjų nurodyti negalima. Jei oro susisiekimui vykdyti leidžiama paskirti kelis oro vežėjus (multiple designation), oro vežėjo pagal bendrojo kodo sutartį (marketing carrier) vykdomi skrydžiai sumažina kitų pagal oro susisiekimo susitarimą gautų skrydžių skaičių. Todėl kai oro vežėjas pagal bendrojo kodo sutartį (marketing carrier) pateikia paraišką vykdyti oro susisiekimą, tiriama, ar tai galėtų būti pagrindas ministrui išduoti licenciją ir (arba) leidimą pagal licenciją oro susisiekimui vykdyti nustatytais maršrutais.

Oro vežėjų, jau vykdančių bendrojo kodo (codeshare) skrydžius pagal oro susisiekimo susitarimus, teisės išlieka atsižvelgiant į sąlygas, keliamas licencijoje vykdyti oro susisiekimą nustatytais maršrutais, ir kitas nuostatas.

Oro vežėjas, kuriam suteiktas leidimas vykdyti oro susisiekimą konkrečiu maršrutu ir kuris ketina tuo maršrutu vykdomą oro susisiekimą iš tiesioginio pakeisti į netiesioginį (per bendrojo kodo (codeshare) sutartį), apie tą ketinimą privalo pranešti DGTL. Jei dėl minėto oro susisiekimo vykdymo būdo keitimo ar dėl naujų bendrojo kodo (codeshare) skrydžių reikia pradėti politines derybas dėl oro susisiekimo vykdymo, kurios gali pakeisti skrydžių laisvių paketą, DGTL pagal nustatytus kriterijus iš naujo sprendžia, kaip tas laisves paskirstyti.

Maršrutų tinklo kokybė

Kaip nurodyta Licencijų išdavimo gairėse, sprendžiant, ar išduoti oro vežėjui leidimą vykdyti oro susisiekimą maršrutu už Europos bendrijos ribų, labai svarbus dalykas yra tai, kokią įtaką tas leidimas turės oro susisiekimo maršrutų iš Nyderlandų, į Nyderlandus ir per Nyderlandus tinklui. Gairėse nurodyta, kad reguliarųjį oro susisiekimą vykdančiam oro vežėjui nesuteikiamas leidimas pradėti skrydžius tais maršrutais, kurių naudojimas darytų reikšmingą poveikį esamam pasauliniam oro susisiekimo maršrutų tinklui iš Nyderlandų. Taip siekiama įgyvendinti oro susisiekimo maršrutų tinklo per Nyderlandus stiprinimo politiką. 2002–2006 m. VBTB politikos tikslas suformuluotas taip: „atviroje konkurencinėje tarptautinėje transporto rinkoje išlaikyti ir stiprinti Nyderlandų prieigą prie pasaulio oro susisiekimo maršrutų tinklo“[„binnen een open en concurrerende internationale vervoersmarkt, voor Nederland behouden en versterken van de aansluiting op het mondiale luchtvaartnetwerk“] (8). Ypač stengiamasi, kad Schipholio (Schiphol) oro uostas išliktų tarp keturių geriausią maršrutų tinklą turinčių Šiaurės vakarų Europos oro uostų.

Tai, ar pakankamai prisidedama prie maršrutų tinklo kokybės gerinimo, vertinama, viena vertus, kelionę pradedančio ar baigiančio keleivio, o kita vertus, tranzitu vykstančio keleivio požiūriu (9). Kelionę pradedančiam ar baigiančiam keleiviui svarbi „pasiekiamumo kokybė“ iš Nyderlandų (t. y. Schipholio oro uosto). Tranzitu vykstančiam keleiviui svarbi ir „persėdimo kokybė“, kad galėtų per Nyderlandus (t. y. Schipholio oro uostą) pasiekti kelionės tikslą.

Maršrutų tinklo kokybės vertinimo kriterijai orientuoti į siūlomų oro susisiekimo paslaugų rūšis ir kokybę. DGTL vertina tokius duomenis:

— oro susisiekimo paslaugos aprašymą (numatomą maršrutą);

— oro susisiekimo paslaugos dažnį ir siūlomą apimtį;

— lėktuvo tipą ir konfigūraciją;

— susisiekimą: tiesioginis ar netiesioginis;

— oro susisiekimo paslaugos pradžią;

— oro susisiekimo paslaugos tęstinumą;

— paslaugos rūšį (keleivių, krovinių ar kt.);

— oro susisiekimo paslaugos prieinamumą vartotojui;

— tranzitinio susisiekimo įgyvendinimą;

— skrydžių konkrečiu maršrutu konkurenciją.

Sauga

Bendrasis DGTL politikos tikslas yra „užtikrinti oro susisiekimo ir transporto saugą“ [„het bevorderen van de veiligheid van verkeer en vervoer op luchtvaartgebied“] (10), todėl reikalaujama, kad oro vežėjas turėtų galiojantį Oro transporto operatoriaus sertifikatą (OTOS). Oro susisiekimą galima vykdyti tik laikantis OTOS apribojimų ir nacionalinių bei tarptautinių saugos reikalavimų.

Veiklos licencijos, kurią būtina turėti siekiant gauti licenciją oro susisiekimui nustatytais maršrutais arba leidimą vykdyti užsakomuosius skrydžius, išdavimas ir jos galiojimas visada priklauso nuo turimo galiojančio OTOS, kuriame nurodyta veikla, kuriai išduota veiklos licencija, rūšies (Reglamento (EEB) Nr. 2407/92 9 straipsnis).

Aplinka

Aplinkos apsaugos srityje bendrasis kriterijus yra „vykdyti ir išlaikyti tausią oro susisiekimo plėtrą“ [„het bewerkstelligen en instandhouden van een duurzame ontwikkeling van de luchtvaart“] (11). Čia žiūrima į lėktuvų, naudojamų oro susisiekimui konkrečiame maršrute vykdyti, garso ir oro taršos duomenis.

Įsisteigimas

EB Sutarties 43 straipsnio nuostatos draudžia riboti vienos valstybės narės nacionalinių subjektų (ar bendrovių, žr. Sutarties 48 straipsnį) įsisteigimo laisvę kitos valstybės narės teritorijoje. Draudžiami ir ribojimai vienos valstybės narės nacionaliniams subjektams, įsisteigusiems kitos valstybės narės teritorijoje, steigti atstovybes, padalinius ar dukterines bendroves.

43 straipsnio nuostatos suteikia teisę vienos valstybės nacionaliniams subjektams ir (arba) bendrovėms vykdyti veiklą kitos valstybės narės teritorijoje pagal įsisteigimo šalyje tos valstybės nacionaliniams subjektams galiojančius nacionalinius įstatymus. Europos Teisingumo Teismo nuomone, valstybėje narėje įsisteigusiai bendrovei turi būti taikomi tie patys teisės aktai kaip ir tos valstybės nacionalinėms bendrovėms. Oro susisiekimo susitarimuose keliamas nacionalinės nuosavybės ir kontrolės reikalavimas pažeidžia nuostatą dėl įsisteigimo laisvės.

Iš bendrosios taisyklės ir galiojančios Teisingumo Teismo precedento teisės aišku, kad europiniais įsisteigimo reikalavimais kuriama galimybė vykdyti aktyvią, veiksmingą ir ilgalaikę oro susisiekimo veiklą, kurioje bendrovės teisinė forma nėra labai svarbi. Ši nuostata suformuluota Reglamento (EB) Nr. 847/2004 dėl derybų dėl valstybių narių ir trečiųjų šalių susitarimų dėl oro susisiekimo ir jų įgyvendinimo 10 konstatuojamojoje dalyje.

Jei Bendrijos oro vežėjas pateiks paraišką, prašydamas leisti naudotis Nyderlandų dvišalių susitarimų teikiamomis skrydžių laisvėmis, DGTL tikrins, ar tas oro vežėjas yra faktiškai įsisteigęs Nyderlanduose. Tikrinant bus taikomi Europos Teisingumo Teismo precedento teisėje taikomi faktinės integracijos į nacionalinę ekonomiką ir nuolatinio buvimo Nyderlanduose kriterijai. Ne mažiau svarbu, kad Nyderlanduose įsisteigęs oro vežėjas atitiktų Nyderlandų teisės aktuose, taikomuose Nyderlandų oro vežėjams, keliamus reikalavimus, įskaitant Nyderlandų įstatymo Luchtvaartwet 16, 16a ir 16b keliamus licencijos reikalavimus, paremtus Reglamento (EEB) Nr. 2407/92 nuostatomis.

Iš principo draudžiama riboti ES oro vežėjų veiklą valstybėje narėje dėl to, kad tų oro vežėjų OTOS išduoti kitos valstybės narės, nes originalus sertifikatas (pažymėjimas) turi būti suderintas ir pripažįstamas pagal Reglamentą (EEB) Nr. 2407/92. Būtina atsižvelgti į tai, kad saugumo reikalavimai dar nėra visiškai suderinti, todėl pereinamuoju laikotarpiu saugumo reikalavimus gali iš dalies reguliuoti nacionaliniai teisės aktai (12). 16a straipsnio 4 dalis numato galimybę ministrui atimti licenciją, kuriai taikomos Reglamento (EEB) Nr. 2407/92 nuostatos, jei oro vežėjas vykdo veiklą pažeisdamas šio įstatymo reikalavimus arba nepaisydamas licencijai keliamų sąlygų.

Minėtoje 10 konstatuojamojoje dalyje nustatyta, kad daugiau negu vienoje valstybėje narėje įsisteigusi bendrovė privalo laikytis iš nacionalinių teisės aktų išplaukiančių reikalavimų, jei jie neprieštarauja Europos teisei. Todėl oro vežėjui galioja ne tik Nyderlandų įstatymo Luchtvaartwet nuostatos, bet ir kitų teisės aktų, pavyzdžiui, reguliuojančių darbo teisę ar vartotojų teises, reikalavimai, jeigu jie taikomi nediskriminuojant vežėjo.

Nuosavybė ir kontrolė

Europos Teisingumo Teismas padarė išvadą, kad oro susisiekimo susitarimuose keliami nacionalinės priklausomybės reikalavimai, dėl kurių ne visi konkrečioje šalyje įsisteigę Bendrijos oro vežėjai gali naudotis gautomis skrydžių laisvėmis, pažeidžia įsisteigimo laisvę.

Licencijoje oro susisiekimui vykdyti nustatytais maršrutais keliamas reikalavimas, kad lemiama nuosavybės dalis ir faktinė kontrolė būtų ir liktų Nyderlandų bendrovės rankose, bus pakeistas. Reikalavimas pagal Tarybos reglamento (EEB) Nr. 2407/92 (13) 4 straipsnio 2 dalį bus formuluojamas taip, kad oro vežėjas turi būti Nyderlanduose įsisteigęs Bendrijos oro vežėjas. Pagal Reglamento (EEB) Nr. 2407/92 nuostatas Bendrijos oro vežėjas yra oro vežėjas, kurį tiesiogiai valdo arba kurio akcijų paketą valdo viena ar kelios Europos Sąjungos valstybės narės ir (arba) valstybių narių piliečiai. Ar oro vežėjas yra Bendrijos oro vežėjas, nustatoma pagal galiojančią veiklos licenciją, išduotą pagal minėto reglamento nuostatas. Todėl oro vežėjas privalo turėti veiklos licenciją, išduotą pagal Reglamento (EEB) Nr. 2407/92 nuostatas.